Versindaba » Blog Archive PEN Afrikaans. Die diktaat van Open Stellenbosch (Breytenbach) : Versindaba
PEN Afrikaans. Die diktaat van Open Stellenbosch (Breytenbach)
Die Universiteit van Stellenbosch skenk tans oorweging daaraan om Engels die verstektaal in hul aktiwiteite te maak. Afrikaans en Xhosa sal as doseertale gebruik word as daar studente is wat dit versoek. Die universiteitsraad moet op 30 November die finale besluit oor dié nuwe taalbeleid neem.
Ons plaas hierby die reaksie van een van ons lede, Breyten Breytenbach, op die voorgestelde nuwe taalbeleid. Ons sien daarna uit om van ander lede te hoor.
Die diktaat van Open Stellenbosch
Breyten Breytenbach. (CorelDraw digitale verwerking van 'n foto geneem deur Johan Kotze.)
Dit maak eintlik nie saak hoe die rektor se bestuurspan se aanbeveling/besluit betreffende die Universiteit van Stellenbosch se taalbeleid ingeklee, bewimpel of opgedollie word nie. Dit maak ook geen saak dat dié wat reeds oorgegee het nog praat van 'n beleid wat deur die Raad bekragtig moet word nie. Dis beledigend om te wil voorgee hierdie besluit is geneem (en is waarskynlik al 'n geruime tyd onafwendbaar) met enige sin of begrip van wat 'n universiteit behoort te wees en die waardes wat dit veronderstel is om te inkarneer, of dat dit geneem sou wees met die belange van die studente in gedagte of selfs met die oog op die belange van die land nie. Dis beledigend en aanstootlik dat 'demokrasie' soos 'n vrot vis voorgehou word om die stank van die karkas wat hierdie hele proses is te probeer verdoesel.
Daar sou ten minste 'n greintjie eer kon gered word indien die universiteitsowerhede erken dat 'n taal maar net 'n kommunikasiemiddel is, hoe eenvoudiger hoe beter, dat hulle in feite nie omgee vir etiese oorwegings of begrippe soos 'geskiedenis' of 'meervolkigheid' of 'identiteit' of toegang tot kennis, of dat daar enige aanspraak op verantwoordelikheid teenoor die Afrikaans van die Bruin meerderheid in die Weskaap is nie. Dit sou al help indien die universiteitsowerhede rondborstig wou erken dat dit nog altyd deel was van die bestaansvesel van die Universiteit van Stellenbosch om die poitieke hegemonie van die dag na die mond te praat – en dan die karkas van dom lafhartigheid en sinisme te bewimpel in die kleed van akademiese oorwegings, of finansiële haalbaarheid, of om die onaanvaarbare toe te smeer onder voorwendsels van 'bestuur'. Mens sou byna die beginselvasheid kon bewonder. Mens sou dit objektief kon bejammer as die jakkalsdraaie van 'n instinktiewe fascisme as dit nie so treurige skouspel was nie.
Nouja, daar sal seker nie 'n vlag gehys word nie, selfs nie eens die wit vlag nie. Dis nie nodig nie. Maar hierdie Vrydag die dertiende sal onthou word as die dag waarop die onverantwoordelikheid, gemaksugtigheid, domheid en ruggraatloosheid van die universiteitsowerhede vir 'n oomblik in die geskiedenis duidelik was vir almal om te sien, insluitende dié wat nou hulle 'oorwinning' vier. Dis 'n skande wat onthou sal word.
Tags: Breyten Breytenbach, Open Stellenbosch, PEN Afrikaans
Friday, November 13th, 2015 | Nuus / Briewe.
7 Kommentare op "PEN Afrikaans. Die diktaat van Open Stellenbosch (Breytenbach)"
November 14th, 2015 at 13:07
Die universiteits-owerheid van Stellenbosch het nou eensydig omgeval en op hul knieë die besluit geneem om van volgende jaar klasse slegs in Engels aan te bied – sommer namens al die Afrikaanssprekendes in die land en ook namens die gedoemde nageslag.
Praat van 'n Bibbertas-koor wat uit vrees die koorsige massalied sing!
Afrikaans is 'n beskawingsbate, maar vir die welgevoede, professioneel-versorgde onwyse raadslede van 2015'n lastigheid.
November 14th, 2015 at 15:37
As daar 'n "like" knoppie was het ek dit gedruk.
November 14th, 2015 at 22:30
Uitstekend, Breyten. Ai, my hart is swaar.
November 15th, 2015 at 18:15
Leon Retief: daar is 'n 'laaik' knoppie! Kyk weer.
November 15th, 2015 at 21:03
Waar Marlise? Ek sien dit nie hier by my nie.
November 15th, 2015 at 22:16
Leon, kyk na die einde van hierdie blog voordat jy by die kommentaarblokkie kom. Daar staan Share this. En net onder dit: Like this. As dit nie daar is nie, is jou rekenaar moontlik op pad siekeboeg toe….